Source: https://www.kho.fi/fi/index/paatoksia/muitapaatoksia/muupaatos/1558339845372.html
Timestamp: 2019-06-20 21:57:30+00:00
Document Index: 14990356

Matched Legal Cases: ['§ 11', '§ 128', '§ 244', '§ 10', '§ 194', '§ 200', '§ 67', '§ 51', '§ 64', '§ 97', '§ 38', '§ 194', '§ 200', '§ 10']

Muu päätös 2298/2019 - Korkein hallinto-oikeus
Etusivu » Päätöksiä » Muita päätöksiä » Muupaatos » Muu päätös 2298/2019
Muu päätös 2298/2019
Tuulivoimaosayleiskaava (Hyrynsalmi, Lumivaara)
Taltionumero: 2298
Diaarinumero: 423/1/18
ECLI-tunniste: ECLI:FI:KHO:2019:T2298
Pohjois-Suomen hallinto-oikeus 27.12.2017 nro 17/0316/1
Hyrynsalmen kunnanvaltuusto on 16.3.2016 (§ 11) tekemällään päätöksellä hyväksynyt Lumivaaran tuulivoimahankkeen osayleiskaavan.
Hyrynsalmen kunnanhallituksen puheenjohtaja X omistaa osaksi Hyrynsalmen kunnassa Rinteen tilan RN:o 17:28 (kiinteistötunnus 105-405-17-28). Tila ei sijaitse hyväksytyn Lumivaaran tuulivoimahankkeen osayleiskaavan kaava-alueella tai sen välittömässä läheisyydessä, eikä se ole sijainnut suunnittelualueella tai sen välittömässä läheisyydessä kaavan valmisteluvaiheessa. Kaavanlaatijan valituksen johdosta antamasta lausunnosta ilmenee, että X:n vakituinen asunto mainitulla tilalla sijaitsee 3,2 kilometrin etäisyydellä lähimmästä suunnitellusta Lumivaaran tuulivoimahankkeen tuulivoimalasta.
Hyrynsalmen kunnanhallitus on 4.6.2013 (§ 128) päättänyt käynnistää oikeusvaikutteisen yleiskaavan laatimisen Lumivaaran alueelle tuulipuiston toteuttamiseksi sekä päättänyt kaavan laatijan hyväksymisestä ja siitä, että kaavan laatimisesta tehdään kaavoitussopimus. Kunnanhallitus on 3.12.2013 (§ 244) todennut, ettei sillä ole lausuttavaa Lumivaaralle suunnitteilla olevan Otsotuuli Oy:n tuulivoimahankkeen ympäristövaikutusten arviointiohjelmasta. Kunnanhallitus on 14.1.2015 (§ 10) antanut lausunnon Lumivaaran tuulivoimahankkeiden osayleiskaavaluonnoksista. Kunnanhallitus on 22.9.2015 (§ 194) käsitellyt kunnan lausuntoa Kainuun tuulivoimamaakuntakaavan kaavaehdotuksesta ja 6.10.2015 (§ 200) päättänyt lausunnon antamisesta mainitun kaavaehdotuksen johdosta. Valitukseen liitetyistä pöytäkirjanotteista ilmenee, että kunnanhallituksen puheenjohtaja X on osallistunut asioiden käsittelyyn ja päätöksentekoon kunnanhallituksessa mainituissa asioissa.
Hyrynsalmen ympäristölautakunta on 30.10.2014 (§ 67) päättänyt asettaa Lumivaaran tuulivoimahankkeen (Otsotuuli Oy) osayleiskaavan kaavaluonnoksen nähtäville ja pyytää siitä tarvittavat lausunnot. Ympäristölautakunta on 30.6.2015 (§ 51) käsitellyt tuulipuiston osayleiskaavan kaavaehdotuksen nähtäväksi asettamista ja 20.8.2015 (§ 64) päättänyt asettaa kaavaehdotuksen nähtäville ja pyytää siitä tarvittavat lausunnot. Ympäristölautakunta on 27.10.2015 (§ 97) hyväksynyt kaavanlaatijan vastineet kaavaehdotuksesta annettuihin lausuntoihin ja muistutuksiin sekä osayleiskaavaehdotuksen ja esittänyt kunnanhallitukselle vastineiden ja kaavan hyväksymistä. Valitukseen liitetyistä pöytäkirjanotteista ilmenee, että X on ollut kunnanhallituksen puheenjohtajan läsnäolo-oikeuden perusteella läsnä ympäristölautakunnan käsitellessä mainittuja asioita.
X on osallistunut myös maankäyttötoimikunnan kokoukseen 27.10.2014 (§ 38) toimikunnan esittäessä ympäristölautakunnalle, että se asettaa Lumivaaran tuulivoimahankkeen osayleiskaavan kaavaluonnoksen nähtäville ja pyytää siitä tarvittavat lausunnot.
Kunnanhallituksen päätökset 22.9.2015 § 194 ja 6.10.2015 § 200 eivät koske valituksenalaisen osayleiskaavan valmistelua, eikä X osallistumisella näiden asioiden käsittelyyn ole merkitystä arvioitaessa hänen esteellisyyttään valituksenalaisen päätöksen osalta. Valituksessa on myös mainittu toimielinten kokouksia, joissa on käsitelty Prokon Lumivaara -tuulipuiston osayleiskaavan valmisteluun liittyviä asioita. X:n osallistumisella näiden asioiden käsittelyyn ei ole merkitystä arvioitaessa esteellisyyttä Lumivaaran tuulivoimahankkeen osayleiskaavan osalta.
X:n osaksi omistama Rinteen tila ei ole missään kaavoituksen vaiheessa sisältynyt osaksikaan suunnittelualueeseen tai kaava-alueeseen. Kaavasta mahdollisesti aiheutuvat taloudelliset hyödyt tai vaihtoehtoisesti rakentamisrajoitukset kohdistuvat osallistumis- ja arviointisuunnitelmasta ilmenevän suunnittelualueen ja myöhemmin kaavaluonnoksesta ja kaavaehdotuksesta ilmenevän kaava-alueen maanomistajille, eikä vastaavanlaisia hyötyjä tai rajoituksia ole yleensä odotettavissa kaava-alueen ulkopuolisille maanomistajille. Rinteen tila sijaitsee niin etäällä lähimmistä osayleiskaavassa osoitetuista tuulivoimaloiden alueista, ettei X:lle tilan omistajana ole ollut odotettavissa myöskään niin sanottua siipipeittokorvausta aiheutuvasta haitasta tai kaavan selvityksiin nähden merkittäviä melu- tai muita vaikutuksia. X:ää ei ole pidettävä mainitun kiinteistön omistamisen vuoksi kaava-asiassa hallintolain 28 §:n 1 momentin 3 tai 7 kohdan perusteella esteellisenä.
FCG Suunnittelu ja tekniikka Oy ei ole laatinut nyt kysymyksessä olevan Lumivaaran tuulivoimahankkeen osayleiskaavan selvityksiä, vaan selvitykset ovat muun muassa Pöyry Oy:n ja Ramboll Finland Oy:n laatimia. Hyrynsalmen tuolloinen kunnanjohtaja Y ei siten ole tässä osayleiskaava-asiassa esteellinen valittajien esittämällä FCG Oy:n palveluksessa työskentelyyn liittyvällä perusteella.
Kaavaselostuksesta ilmenee, että osayleiskaavan osallistumis- ja arviointisuunnitelma on asetettu nähtäville 21.11.2013. Kaavaluonnos on ollut nähtävillä 9.12.2014–23.1.2015 ja kaavaehdotus 28.8.–28.9.2015. Kaavan vireilletulovaiheessa, kaavaluonnosvaiheessa ja kaavaehdotusvaiheessa on järjestetty yleisötilaisuudet. Kaavanlaatijan valituksen johdosta antamasta lausunnosta ilmenee, että osayleiskaava-alueella tai sen läheisyydessä maata omistaville on lähetetty kirjeitse tiedotteet kaavaluonnoksen ja myöhemmin kaavaehdotuksen nähtävilläolosta. Kirjeissä on mainittu muun muassa järjestettävistä yleisötilaisuuksista sekä mahdollisuudesta esittää kaavaluonnosvaiheessa mielipide ja tehdä kaavaehdotuksesta muistutus. Kaavanlaatijan vastineen liitteenä olevassa listauksessa, josta ilmenee kirjeitse tiedottaminen, on mainittu C:n omistama Kummun tila RN:o 14:21 ja D:n omistama Kivelän tila RN:o 14:19. A:lle ei ole Lisä-Juurikan tilan RN:o 70:0 omistajana lähetetty tiedotuskirjettä kaavaluonnosvaiheessa, mutta sellainen on lähetetty kaavaehdotusvaiheessa.
Pinta-alaltaan noin 4,57 neliökilometrin suuruinen Lumivaaran tuulivoimahankkeen osayleiskaavan suunnittelualue sijaitsee Hyrynsalmen kunnassa Lumivaaran alueella. Alue sijaitsee noin kymmenen kilometriä Hyrynsalmen keskustasta lounaaseen, noin kymmenen kilometriä Ristijärveltä pohjoiseen ja noin 30 kilometriä Paltamosta koilliseen. Hyrynsalmen kunnanvaltuusto on 16.3.2016 (§ 10) hyväksynyt suunnittelualueen välittömään läheisyyteen alueen itäpuolelle Prokon Wind Energy Finland Oy:n suunnittelemaa tuulipuistoa koskevan Prokon Lumivaara -tuulipuiston osayleiskaavan.
Kaavaselostuksesta ilmenee, että suunnittelualue on pääosin metsätalouskäytössä. Aluetta käytetään metsätalouden lisäksi poronhoitoon, metsästykseen, marjastukseen ja sienestykseen. Alueella ei ole pysyvää asutusta eikä loma-asutusta. Alueella tai sen välittömässä läheisyydessä ei ole virkistysreittejä tai -alueita. Suunnittelualueen ympäristön asutus on haja-asutustyyppistä asutusta ja loma-asutusta. Lähimmät asuinrakennukset sijaitsevat suunnittelualueen pohjoispuolella Lietekylässä noin 1,5–2,8 kilometrin etäisyydellä ja Kummunrinteen alueella noin 1,5–1,8 kilometrin etäisyydellä suunnittelualueen rajasta. Etäisyys lähimmistä asuinrakennuksista suunniteltuihin tuulivoimaloihin on kuitenkin suurempi, vähintään 1,9 kilometriä. Lähimmät loma-asunnot sijaitsevat suunnittelualueen pohjoispuolella Lietekylässä ja Lietejärven rannalla noin 1,8–3 kilometrin etäisyydellä, kaakkoispuolella Karpinvaarassa noin 2,5–4,8 kilometrin etäisyydellä sekä itäpuolella Oravijärven rannalla ja Oravivaarassa noin 3,4–4,8 kilometrin etäisyydellä suunnittelualueen rajasta. Etäisyys lähimmistä loma-asunnoista suunniteltuihin voimaloihin on vähintään 2,7 kilometriä.
Alueella osayleiskaavaa hyväksyttäessä voimassa olleessa Kainuun maakuntakaavassa 2020 suunnittelualue on osoitettu maa- ja metsätalousvaltaiseksi alueeksi (M). Suunnittelualue sisältyy suurelta osin maakuntakaavassa osoitettuun luontomatkailun kehittämisalueeseen. Suunnittelualue sijoittuu myös maakuntakaavaan merkitylle poronhoitoalueelle. Suunnittelualue rajautuu länsiosastaan Säkkisenlatvansuon-Jännesuon-Lamminsuon ja Peuravaaran maakuntakaavassa luonnonsuojelualueeksi (SL) osoitettuun Natura-alueeseen. Suunnittelualueen pohjoisosassa esiintyvän uhanalaisen sammallajin alue on merkitty luonnon monimuotoisuuden kannalta erityisen tärkeäksi alueeksi (luo). Luontomatkailun kehittämisaluetta koskevan suunnittelumääräyksen mukaan alueita kehitetään luonnon virkistyskäytön ja luontomatkailun kohdealueina. Luontomatkailua palvelevat rakenteet pyritään keskittämään näille alueille. Alueilla tulee varautua merkittäviin matkailijamäärien kasvuun ja kansainväliseen yhteistyöhön. Alueen maankäyttöä suunniteltaessa tulee kiinnittää erityistä huomiota luonnon virkistyskäytön ja luontomatkailun edistämiseen sekä luonnon- ja kulttuuriarvojen säilymiseen. Alueen toteuttaminen ei saa vaarantaa alueella sijaitsevan tai siihen rajoittuvan Natura-alueen suojelun perusteena olevia luonnonarvoja.
Kainuun liiton maakuntavaltuuston 30.11.2015 hyväksymässä ja ympäristöministeriön 31.1.2017 vahvistamassa Kainuun tuulivoimamaakuntakaavassa Lumivaara on osoitettu tuulivoimaloiden alueeksi (tv-2). Suunnittelualue sijoittuu pääosin tälle tuulivoimaloiden alueelle. Tv-2-aluetta koskevan kaavamerkinnän selostuksen mukaan osa-aluemerkinnällä tv osoitetaan alueita, jotka soveltuvat merkitykseltään vähintään seudullisten tuulivoimala-alueiden rakentamiseen. Merkinnällä osoitetaan alueen erityisominaisuutta potentiaalisena tuulivoimatuotantoon soveltuvana alueena. Alueiden päämaankäyttöluokka on kuitenkin muu kuin tuulivoimaenergian tuotanto, yleisimmin maa- ja metsätalous. Maakuntakaavan merkinnöillä ei osoiteta yksittäisten tuulivoimaloiden sijaintia, eikä määritetä alueiden kokonaisvoimalamäärää, alueille sijoitettavien voimaloiden suurinta sallittua korkeutta tai voimalatehoa. Alueella ei ole voimassa maankäyttö- ja rakennuslain 33 §:n 1 momentin mukaista ehdollista rakentamisrajoitusta. Maakuntakaavan tuulivoimaloiden alueella tarkoitetaan lähtökohtaisesti vähintään kymmenen (10) teollisen kokoluokan voimalan muodostamaa aluetta. Suunnittelumääräyksen mukaan alueen tv-2 Lumivaara suunnittelussa on huolehdittava siitä, että suunnitelma tai hanke yksinään tai yhdessä muiden hankkeiden tai suunnitelmien kanssa tarkasteltuna ei luonnonsuojelulain 65 §:n tarkoittamalla tavalla merkittävästi heikennä Natura 2000 -verkoston alueiden perusteena olevia luonnonarvoja.
Kaavaselostuksen mukaan Lumivaaran tuulivoimahankkeen osayleiskaavan tarkoituksena on mahdollistaa tuulivoimapuiston rakentaminen Hyrynsalmen Lumivaaran alueelle.
Osayleiskaavassa suunnittelualue on osoitettu pääosin maa- ja metsätalousvaltaiseksi alueeksi (M-1). Tätä aluetta koskevien kaavamääräysten mukaan alue on varattu pääasiassa metsätaloutta varten. Alueelle saa sijoittaa tuulivoimaloita niille erikseen osoitetuille alueille sekä niitä varten huoltoteitä, teknisiä verkostoja ja kokoonpanoalueita. Alueella on sallittua maa- ja metsätaloutta ja poronhoitoa palvelevien rakennusten ja rakennelmien rakentaminen vähintään 325 metrin etäisyydelle tuulivoimaloista.
Maa- ja metsätalousvaltaiselle alueelle on osoitettu pistekatkoviivamerkinnöillä tuulivoimaloiden alueita (tv), joille on mahdollista sijoittaa yksi tai useampi tuulivoimala. Luku tv-merkinnän yhteydessä osoittaa kuinka monta tuulivoimalaa kullekin erilliselle tv-alueelle saadaan enintään sijoittaa. Tuulivoimaloiden alueita on osoitettu kaavassa kaikkiaan seitsemän, joista kuudelle voidaan sijoittaa enintään yksi tuulivoimala ja yhdelle enintään kaksi tuulivoimalaa. Kaavassa on esitetty kullekin tuulivoimaloiden alueelle sijoitettavan tuulivoimalan ohjeellinen sijainti ja tuulivoimalan yksilöivä numero. Tv-aluetta koskevissa kaavamääräyksissä on todettu, että tuulivoimalan kokonaiskorkeus saa olla enintään 215 metriä maanpinnasta. Tuulivoimalan rakenteet on sijoitettava kokonaan alueen sisäpuolelle.
Suunnittelualueen länsiosa on osoitettu luonnonsuojelualueeksi (SL). Kaavamääräyksen mukaan alueen suojeluarvojen huomioon ottamisesta on määrätty luonnonsuojelulain 65 ja 66 §:ssä. Luonnonsuojelualueeksi osoitettu alue on lisäksi osoitettu aluerajausmerkinnällä (nat) Natura 2000 -verkostoon kuuluvaksi alueeksi. Aluerajausmerkinnöillä s-1 on osoitettu alueen osa, jolla sijaitsee luonnonsuojelulain 49 §:n perusteella suojeltuja liito-oravan lisääntymis- ja levähdyspaikkoja, joiden hävittäminen ja heikentäminen on kielletty. Kaavamääräyksen mukaan alueen puusto tulee säilyttää tai puustoa tulee hoitaa niin, että liito-oravan pesäpuut ja niitä suojaavat puut, ruokailupuut sekä liikkumisen kannalta riittävä puusto säilytetään. Aluerajausmerkinnöillä s-2 on osoitettu alueen osa, jolla sijaitsee luonnonsuojelulain 47 §:n mukaisen erityisesti suojeltavan lajin säilymiselle tärkeä esiintymispaikka, jonka hävittäminen ja heikentäminen on kielletty.
Osayleiskaavassa aluerajausmerkinnöillä luo-1 ja kohdemerkinnöillä luo-1 on osoitettu luonnon monimuotoisuuden kannalta erityisen tärkeät alueet. Kaavamääräyksen mukaan alue sisältää mahdollisen metsälain (1093/1996) 10 §:n ja/tai vesilain 2 luvun 11 §:n mukaisen kohteen. Lakikohteen rajaus tapahtuu toimenpidesuunnittelun yhteydessä. Alueen suunnittelussa ja toteuttamisessa on otettava huomioon alueen luontoarvot ja luonnon monimuotoisuus. Myös aluerajausmerkinnöillä luo-4 on osoitettu luonnon monimuotoisuuden kannalta erityisen tärkeitä alueita. Kaavamääräyksen mukaan kysymyksessä on liito-oravalle potentiaalinen elinympäristö. Alueen suunnittelussa ja toteuttamisessa on otettava huomioon alueen luontoarvot ja luonnon monimuotoisuus. Isokivenvaaran kivi on osoitettu sinisellä neliömerkinnällä paikallisesti arvokkaaksi säilytettäväksi kohteeksi.
Suunnittelualueen itäosaan on osoitettu energiahuollon alue (EN-1). Kaavamääräyksen mukaan alueelle saa rakentaa sähköasemakentän. Sähköaseman alue tulee aidata. Lisäksi alueelle saa rakentaa tuulivoimaloita varten tarvittavat huoltorakennukset, varaston ja tukikohdan, joiden kerrosala saa olla yhteensä enintään 500 kerrosalaneliömetriä. Osayleiskaavassa on osoitettu nykyinen tielinjaus ja ohjeelliset uudet tielinjaukset sekä ohjeellinen 110 kV:n sähkölinja ja ohjeelliset maakaapelit. Kaavamääräyksen mukaan maakaapelit tulee sijoittaa ensisijaisesti teiden ja johtokäytävien yhteyteen.
Osayleiskaavan yleismääräyksissä on todettu muun ohella, että yleiskaavaa saa käyttää yleiskaavan mukaisten tuulivoimaloiden rakennusluvan myöntämisen perusteena (MRL 77 a §). Alueen suunnittelussa ja rakentamisessa on huomioitava luonnon ja kulttuuriympäristön arvot. Meluhaittojen ehkäisemiseksi ja ympäristön viihtyisyyden turvaamiseksi alueen suunnittelussa ja toteuttamisessa on otettava huomioon valtioneuvoston päätös melutason ohjearvoista sekä ympäristöministeriön tuulivoimarakentamista koskevat ulkomelutason suunnitteluohjearvot. Moottorikelkkailu- ja ulkoilureitin etäisyyden tuulivoimalasta on oltava vähintään 200 metriä. Tuulivoimalan runko tulee toteuttaa lieriötornirakenteisena. Tuulivoimaloiden kokoonpanoalueet tulee esittää rakennusluvassa.
Yleisen tuulivoimarakentamisen suunnittelua koskevan ohjeistuksen lisäksi ympäristöministeriö on antanut 28.2.2014 voimaan tulleita tuulivoimalamelun mallintamiseen ja mittaamiseen liittyviä teknisluonteisia ohjeita (2−4/2014). Tuulivoimaloiden melun mallintamista koskevassa ohjeessa (2/2014)on todettu, että melumallinnuksen lähtöarvoina käytetään ympäristöministeriön mittausohjeen mukaisesti mitattuja tai valmistajan ilmoittamia tuulivoimaloiden melupäästön takuuarvoja. Äänen mahdollinen kapeakaistaisuus ja pienitaajuisten komponenttien osuus äänen spektrissä selvitetään. Melun impulssimaisuuden ja merkityksellisen sykinnän vaikutukset sisältyvät lähtökohtaisesti valmistajan ilmoittamiin melupäästön takuuarvoihin. Melupäästön takuuarvoon sisällytetään koko laskennan epävarmuus.
Lumivaaran tuulivoimahankkeen meluvaikutuksia on arvioitu melumallinnuksilla, jotka on laadittu kaavaluonnosvaiheessa ja uudelleen kaavaehdotusvaiheessa. Kaavaehdotusvaiheessa laaditussa melumallinnuksessa (Pöyry Finland Oy 4.8.2015) on tarkasteltu sekä erikseen Lumivaaran tuulivoimahankkeen meluvaikutuksia että mainitun hankkeen ja sen viereisen Prokon Lumivaara -tuulipuistohankkeen yhteismeluvaikutuksia.
Lumivaaran tuulivoimahanketta koskevassa melumallinnuksessa on käytetty kahta voimalatyyppiä, joista toisen oletetaan vastaavan kolmen megawatin (Vestas V112 3,0 MW) ja toisen 4,5 megawatin (Gamesa G128 4,5 MW) voimaloiden äänipäästötasoa. Voimalaitosten äänipäästönä on käytetty valmistajan arvioimaa melupäästön takuuarvoa LWA. Melumallinnuksessa on käytetty kahdeksaa voimalaa tornikorkeudella 140 metriä.
Lumivaaran tuulivoimahankkeen melumallinnuksessa ja myös yhteismelumallinnuksessa melun leviäminen maastoon on havainnollistettu laskentaohjelmistolla CadnaA 4.4, jossa lähteen ääniaalto lasketaan digitaaliseen karttaan äänenpaineeksi immissio- eli vastaanottopisteessä ray-tracing -menetelmällä. Mallissa huomioidaan geometrinen leviämisvaimentuminen, maaston korkeuserot, rakennukset sekä maanpinnan ja ilmakehän vaikutukset. Mallinnus piirtää keskiäänitasot viiden desibelin välein valituilla lähtöarvoilla. Laskentaparametrit vastaavat ympäristöministeriön ohjeen (2/2014) mukaisia arvoja. Laskennan epävarmuus on sisällytetty tuulivoimalan melupäästöarvoon, sillä laskennassa on hyödynnetty valmistajan arvioimaa takuu-/tunnusarvoa. Mallinnusraportista ilmenee, että alueen topografia on hyvin kumpuilevaa. Ympäristöministeriön ohjeen 2/2014 mukaan yli 60 metrin korkeuserot voimalan ja immissiopisteen maanpinnan korkeuden välillä katsotaan sellaiseksi, että sillä on vaikutusta laskentaparametreihin kolmen kilometrin säteellä. Tarkistuksen tuloksena +2 dB:n äänipäästökorjaus on tehty jokaisessa voimalassa yhtä Prokon Lumivaaran -tuulipuiston alueelle sijoittuvaa voimalaa lukuunottamatta.
Yhteismelumallinnus, jossa on otettu huomioon Lumivaaran tuulivoimahankkeen 8 voimalaa ja Prokon Lumivaara -tuulipuistohankkeen 9 voimalaa, on laadittu Lumivaaran tuulivoimahankkeen tuulipuiston osalta voimalavaihtoehdolla Vestas V112 3,0 MW, jossa voimalan napakorkeus on 140 metriä ja lähtömelutaso (LWA) 106,5 dB(A) +2 dB, ja Prokon Lumivaara tuulipuiston osalta Nordex N117 3,0 MW -voimalatyypillä, jossa voimalan napakorkeus on 140 metriä ja lähtömelutaso (LWA) 106 dB(A) +2 dB. Kaavaselostuksen mukaan Lumivaaran tuulivoimahankkeen tuulipuiston ja Prokon Lumivaara tuulipuiston hankkeiden aiheuttamat yhteisvaikutukset ovat olleet yleiskaavasuunnittelussa määrääviä muun muassa yleiskaavojen suunnittelualueen laajuuden osalta. Lumivaaran tuulivoimahankkeen tuulipuiston yksittäinen melumallinnus on voimassa vain siinä tapauksessa, että Prokon Lumivaara -tuulipuiston hanketta ei toteuteta.
Osana Lumivaaran tuulivoimahanketta koskevaa melumallinnusta samoin kuin osana yhteismelumallinnusta on tehty myös niin sanottu pienitaajuisen melun tason laskenta käyttäen laitevalmistajan painottamattomia äänitehotason 1/3 oktaavikaistatietoja Pöyry Finland Oy:n ohjelmalla ohjeen DSO 1284 laskentarutiinin mukaisesti viiden lähimmän loma-asuinkohteen ulkopuolella. Laskennassa on huomioitu myös +2 dB:n korjaus voimaloiden äänipäästössä maaston kumpuilevuuden vuoksi.
Lumivaaran tuulivoimahankkeen tuulipuistoa koskevien vaihtoehtoisten 3,0 MW:n ja 4,5 MW:n melumallinnusten perusteella kummassakaan vaihtoehdossa valtioneuvoston päätöksen (993/1992) mukaiset melutason ohjearvot ja ympäristöministeriön ohjeen 4/2012 mukaiset tuulivoimarakentamisen suunnitteluohjearvot eivät ylity yhdenkään asuinkiinteistön piha-alueella tai loma-asuinkiinteistön luona. Tuulivoimalavaihtoehdossa 3 MW lähimmällä asuinkiinteistöllä laskennallinen melutaso on 30 dB(A). Vaihtoehdossa 4,5 MW lähimmällä asuinkiinteistöllä laskennallinen melutaso on 34 dB(A).
Meluselvitykset on tehty noudattaen ympäristöministeriön melumallinnuksesta antamia ohjeita (2/2014). Melutason lähtöarvoina on kuitenkin käytetty valmistajan arvioimaa melupäästön takuuarvoa LWA. Melumallinnuksissa melun lähtöarvona on voitu käyttää valmistajan arvioimia melupäästön takuuarvoja, vaikka nämä eivät olisikaan ympäristöministeriön ohjeissa tarkoitettuja takuuarvoja LWAD. Meluselvityksiä ei ole pidettävä kaavan vaikutusten arvioimiseksi riittämättöminä, vaikka äänipäästöön ei olekaan valituksessa esitetyllä tavalla tämän johdosta tehty kahden desibelin lisäystä.
Lumivaaran tuulivoimahankkeen osayleiskaavan ratkaisut perustuvat mainitun tuulipuiston ja sen viereisen Prokon Lumivaara -tuulipuiston tuulivoimaloiden meluvaikutusten yhteisvaikutuslaskelmaan, jolloin on otettu huomioon Lumivaaran alueelle suunniteltujen kaikkiaan 17 tuulivoimalan meluvaikutukset. Melumallinnuksessa maaston kumpuilevuus on otettu huomioon lisäämällä tuulivoimaloiden valmistajan ilmoittamiin melun lähtöarvoihin kaksi desibeliä. Melumittaukset on tehty ympäristöministeriön ohjeessa 2/2014 määritellyillä laskenta-arvoilla, eikä meluselvityksiä voida pitää puutteellisina, vaikka erikseen ei olekaan laadittu lämpötilaan verrannollista melumittausta. Tehdyissä melumallinnuksissa tuulivoimaloiden korkeus-, teho- ja sijaintitiedot on ilmoitettu riittävällä tarkkuudella vaikutusten arvioimiseksi kaavoitusvaiheessa.
Tähän mennessä tehdyissä tutkimuksissa ei ole havaittu yhteyttä tuulivoimaloiden ja tuulivoimala-alueiden asukkaiden kokemien infraäänien eli matalataajuuksisten, ihmiskorvin kuulemattomien äänten aiheuttamiksi epäiltyjen oireiden välillä. Ympäristöministeriön ohjeiden mukaisesti tehtyjä meluselvityksiä voidaan siten pitää riittävinä.
Melumallinnukset osoittavat, että melutasot suunnittelualueen lähialueilla sijaitsevien lähimpien vakituisten asuinrakennusten ja lomarakennusten kohdalla pysyvät valtioneuvoston päätöksen mukaisten ohjearvojen ja ympäristöministeriön ohjeen mukaisten suunnitteluohjearvojen rajoissa. Hallinto-oikeus toteaa, että melutasot pysyvät myös 1.9.2015 voimaan tulleen valtioneuvoston tuulivoimaloiden ulkomelutason ohjearvoista antaman asetuksen (1107/2015) ohjearvojen rajoissa, vaikka asetusta ei sinänsä sen 6 §:n 4 momentti ja kaavaehdotuksen nähtävilläolo huomioon ottaen olekaan tullut soveltaa kysymyksessä olevaan osayleiskaavaan. Melumallinnusten tulosten mukaan matalien taajuuksien meluvaikutukset mittauspisteissä eivät ylitä asumisterveysohjeen tai asumisterveysasetuksen mukaisia toimenpiderajoja.
Kun otetaan huomioon edellä todetut seikat kokonaisuudessaan, osa-yleiskaava täyttää tältä osin siltä edellytetyn turvallisen ja terveellisen elinympäristön sisältövaatimuksen.
Suunnittelualueen luontoarvoja on selvitetty Hyrynsalmen Lumivaaran tuulivoiman suunnittelualueen luontoselvityksellä 2012 (Luontokuva Pekka Helo Ky). Mainittu selvitys on ollut osayleiskaavan laatimisen perustana luonnonarvojen huomioon ottamisen osalta. Selvityksen laatimisen yhteydessä suunnittelualueella tehtiin luontotyyppi-, kasvisto-, kääväkäs-, muuttolintu-, pesimälinnusto-, liito-orava-, lepakko- ja viitasammakkoselvitykset. Näiden selvitysten yhteydessä kartoitettiin myös muita luonnon kannalta merkittäviä arvoja sekä lajeja ja lajiryhmiä. Selvitystyön aikana on kartoitettu alueella olevat metsälain 10 §:n erityisen arvokkaat elinympäristöt, luonnonsuojelulain 29 §:n perusteella suojeltavat luontotyypit sekä vesilain 15 a ja 17 a §:n perusteella suojeltavat vesiluonnon kohteet. Tuulivoimahanketta koskevan ympäristövaikutusten arviointimenettelyn yhteydessä on tehty Natura-arvioinnin tarveharkinta koskien Säkkisenlatvansuon-Jännesuon-Lamminsuon ja Peuravaaran Natura-aluetta. Osayleiskaavan vaikutuksia on arvioitu kaavaselostuksessa viranomaisneuvottelussa saatujen kannanottojen ja lausuntojen sekä asukkaiden, maanomistajien ja muiden osallisten mielipiteiden perusteella. Arvioinnin apuna on käytetty valmistuneita selvityksiä ja alueelle laaditun ympäristövaikutusten arviointimenettelyn aineistoja. Kaavaehdotuksen vaikutusarviointi on laadittu ympäristövaikutusten arviointimenettelyn aineiston ja osayleiskaavoituksen yhteydessä laadittujen täydennysselvitysten pohjalta.
Lumivaaran tuulivoimahankkeen ympäristövaikutusten arviointimenettelyn yhteydessä laadittu Natura-arvioinnin tarveharkinta on koskenut tuulipuiston länsipuolella osittain suunnittelualueeseen rajautuvaa ja osittain suunnittelualueeseen kuuluvaa luontodirektiivin perusteella Natura 2000 -verkostoon sisällytettyä Säkkisenlatvansuon-Jännesuon-Lamminsuon ja Peuravaaran Natura-aluetta (FI1200055). Natura-alueen suojeluperusteina ovat luontodirektiivin liitteen I luontotyypit: Humuspitoiset lammet ja järvet, pikkujoet ja purot, vaihettumissuot ja rantasuot, lähteet ja lähdesuot, letot, aapasuot, silikaattikalliot, luonnonmetsät, lehdot, metsäluhdat ja puustoiset suot. Lisäksi Natura-alueen suojeluperusteena on luontodirektiivin liitteen II kasvilaji lettorikko. Natura-alueen tietolomakkeessa on alueelta lueteltu lintudirektiivin liitteen I lintulajeista kapustarinta, kurki, lapinpöllö, laulujoutsen, liro, palokärki, pikkusieppo, pohjantikka ja suokukko. Lintulajit eivät kuitenkaan kuulu SCI-alueen suojeluperusteisiin. Natura-alueeseen sisältyy Säkkisenlatvansuon-Jännesuon-Lamminsuon soidensuojeluohjelman alue (SSO110070) ja Peuravaaran vanhojen metsien suojeluohjelman alue (AMO110156). Natura-tarveharkinnassa on selvitetty, voisiko hankkeella olla jokin vaikutuskanava Natura-alueen suojelun perusteina oleviin luontoarvoihin.
Tarveharkinnasta ilmenee muun ohella, että hankkeessa Natura-alueelle ei tulla sijoittamaan fyysisiä rakenteita (tuulivoimalat, kaapelit, tiet tms.). Natura-alueeseen nähden lähimmät tuulivoimalat sijaitsevat lähimmillään yli 300 metrin etäisyydellä Natura-alueen itärajalta. Lähimmän huoltotien etäisyys Natura-alueen rajalle on lähimmillään yli 200 metriä. Huoltotien yhteyteen kaivetaan kaapelioja, jonne sijoitetaan tuulivoimaloiden vaatimat sähkö- ja tiedonsiirtokaapelit. Tienvarsiojat sijoittuvat maaperän pintakerrokseen, eivät pohjavesikerrokseen. Huoltotien ja tieojien vaikutukset pintavaluntoihin ja pohjavesiolosuhteisiin jäävät näin ollen paikallisiksi ja hyvin vähäisiksi. Pitkästä etäisyydestä (yli 200 metriä kaikkiin rakenteisiin) johtuen hankkeeseen liittyen ei ole odotettavissa Natura-alueelle saakka ulottuvia kuivatus- ja reunavaikutuksia. Tuulivoimaloiden alue on nykyisellään talousmetsää. Alueella tehdään aikojen kuluessa joka tapauksessa hakkuita, jotka ovat luonteeltaan laaja-alaisempia kuin tuulivoimahankkeeseen liittyvät puunpoistot ja maanmuokkaukset. Hankkeen seurauksena ei ole todennäköistä, että Natura-alueelle kohdistuva ihmisvaikutus esimerkiksi retkeilyn tai muun kulkemisen ja toiminnan kautta lisääntyisi nykyisestään merkittävästi. Luonnonsuojelulain 65 §:n mukaista Natura-arviointia ei katsota tarpeelliseksi.
Kainuun elinkeino-, liikenne- ja ympäristökeskus on 6.10.2014 Lumivaaran tuulivoimahankkeen ympäristövaikutusten arviointiselostuksesta antamassaan lausunnossa yhtynyt Natura-tarveharkinnassa tehtyyn johtopäätökseen siitä, että Natura-alueen suojeluarvoihin ei todennäköisesti kohdistu merkittäviä heikentäviä vaikutuksia.
Kaavaselostuksesta käy ilmi, että suunnittelualueella on havaittu 35 lähteikköä, lähdettä tai kasvillisuudesta erottuvaa pohjavesipurkaumaa. Lähteet ovat vesilain nojalla suojeltavia kohteita. Yksittäisenkin lähteen muuttamiseksi tarvitaan poikkeuslupa. Sama koskee myös noroja, jotka ovat suunnittelualueella yleensä pieniä lähdepuroja. Tuulivoimaloiden rakennuspaikat on valittu ja hankesuunnitelma laadittu huomioimalla alueen kasvillisuuden kannalta suojeltavat tai luonnon monimuotoisuuden kannalta merkittävät kohteet. Muutamat kohteista kuitenkin sijoittuvat lähelle tai jopa rajautuvat tuulivoimaloiden rakennus- ja asennusalueisiin tai uusiin tai kunnostettaviin huoltotielinjauksiin.
Tuulivoimahanketta koskevassa ympäristövaikutusten arviointiselostuksessa on maa- ja kallioperään sekä vesistöihin kohdistuvien vaikutusten osalta todettu muun ohella, että hankkeen vaikutukset maa- ja kallioperään sekä pintavesiin syntyvät tuulivoimaloiden perustusten, tiestön ja sähköverkoston rakentamisen aikana. Kasvillisuuden poistaminen lisää jonkin verran pintavaluntaa, ja kiintoainekuormitus voi hetkellisesti kasvaa hankkeen puroissa. Myös rakentamisen aikainen pintamaan poisto saattaa lisätä suunnittelualueen puroihin kohdistuvaa valuntaa ja kiintoainekuormitusta. Hankkeella arvioidaan kuitenkin olevan rakentamisen aikana vain vähäisiä vaikutuksia tuulipuistoalueella virtaaviin puroihin. Hankkeella ei arvioida olevan vaikutusta Vaaranrinnanpuroon. Hankkeen ei arvioida aiheuttavan haittaa alueen lähteille tai muuttavan alueen vesitaloutta tai veden laatua. Toiminnan aikana tuulipuisto ei aiheuta maa-, kallioperä- tai vesistövaikutuksia. Merkittävin tuulipuiston toiminnasta vesistöihin kohdistuva riski aiheutuu tuulivoimaloiden ja sähköaseman muuntajissa olevasta öljystä. Öljyä sisältävät muuntajat varustetaan öljykaukaloilla, jotka estävät öljyn pääsyn ympäristöön mahdollisen öljyvuodon sattuessa. Tuulivoimaloiden huoltotoimenpiteiden yhteydessä öljyvuotoriski on hyvin vähäinen. Muiden kemikaalien määrät tuulipuistossa ovat vähäisiä.
Tuulivoimahanketta koskevassa ympäristövaikutusten arviointiselostuksessa samoin kuin kaavaselostuksessa on todettu, että suunnittelualueella oleva liito-oravan lisääntymis- ja levähdyspaikka ja liito-oravalle sopivat elinympäristöt ovat metsä- ja osin vesilain mukaisia kohteita. Näille alueille ei ole suunniteltu voimaloita tai uusia teitä. Viitasammakkoselvityksen perusteella suunnittelualueella ei ole pysyviä viitasammakon elinpiirejä eikä hankkeella näin ollen ole vaikutuksia viitasammakkoon. Selvitysten perusteella alueella ei ole merkitystä lepakoiden kannalta eikä hankkeella näin ollen ole vaikutuksia lepakoihin.
Ympäristövaikutusten arviointiselostuksessa on suojelualueisiin kohdistuvien vaikutusten osalta todettu muun ohella, että hankkeesta ei aiheudu suoria elinympäristöä muuttavia vaikutuksia Säkkisenlatvansuon-Jännesuon-Lamminsuon Suomen tärkeälle lintualueelle (FINIBA), mutta voimaloiden rakentamisen ja toiminnan aikainen melu voi aiheuttaa vähäisiä häiriövaikutuksia suojelualueen itäosan pesivälle linnustolle.
Kaavaselostuksen hankkeen vaikutuksia pesimälinnustoon koskevan osion mukaan etenkin suunnittelualueen pohjoisosissa on linnustollisesti merkittäviä vanhan metsän alueita, joilla pesii useita suojelullisesti tärkeitä lajeja. Lajeista merkittävin on vuoden 2010 uhanalaistarkastelussa vaarantuneeksi (VU) luokiteltu sinipyrstö, jolla on pysyviä reviirejä suunnittelualueella 44 ja lähiympäristö mukaan lukien 58. Kaavaluonnosvaiheen jälkeen on yksi tuulivoimala poistettu ja muiden tuulivoimaloiden sijaintia on tarkistettu sinipyrstöön kohdistuvien vaikutusten vähentämiseksi. Voimalapaikkoja on siirretty kauemmas Lumivaaran pohjoisosasta, missä tihein sinipyrstökanta todettiin. Uuden voimalasijoittelun myötä vaikutukset sinipyrstöön (kuten myös muihin vanhan metsän lajeihin) ovat lieventyneet. Voimalayksiköiden välittömässä läheisyydessä sijaitsevien reviirien määrä on pienentynyt, ja lisäksi voimaloiden siirto on jättänyt vaaran pohjoisosan, missä suurin sinipyrstötiheys todettiin, vapaaksi voimaloista, minkä myötä laajahko yhtenäinen alue säilyy entisellään. Haitallisia vaikutuksia sinipyrstöihin arvioidaan kuitenkin edelleen aiheutuvan osayleiskaavaehdotuksen mukaisella voimalasijoittelullakin. Osayleiskaavaehdotuksen mukaisiin voimalapaikkoihin nähden 250 metrin säteellä havaittiin yhteensä 10 pysyvää sinipyrstöreviiriä (YVA-vaiheessa 200 metrin säteellä havaittiin 18 pysyvää reviiriä). Osayleiskaavaehdotuksen mukaisista voimalapaikoista kriittisin on voimala nro 3, jonka välittömässä läheisyydessä havaittiin kolme reviiriä. Voimaloiden numerot 1, 2, 4 ja 5 läheisyydessä todettiin 1−2 reviiriä kussakin. Näihin reviireihin arvioidaan aiheutuvan haitallisia vaikutuksia. Lisäksi usealle yksittäiselle reviirille alle 500 metrin etäisyydellä sijoittuu kaksi voimalaa. Näihin reviireihin vaikutusten kohdistuminen on mahdollista. Aivan alueen luoteisnurkan eli Jänispuron ja Vaaranrinnanpuron varsien sekä voimalapaikkojen tarkistamisen myötä Lumivaaran pohjoisosan reviireitä lukuun ottamatta kaikki alueella havaitut reviirit sijaitsevat noin 500 metrin säteellä voimalapaikoista.
Kaavaselostuksen hankkeen vaikutuksia pesimälinnustoon koskevassa osiossa on todettu edelleen muun ohella, että koska voimalayksiköitä on suunniteltu alle kilometrin välein, on mahdollista, että toteutuessaan tuulivoimapuisto heikentää sinipyrstölle tällä hetkellä potentiaalisia elinympäristöjä koko tuulivoimapuistoalueella lukuun ottamatta Lumivaaran pohjois- ja luoteisosaa. On myös todennäköistä, että muutosten myötä lieventyneidenkin vaikutusten seurauksena sinipyrstön parimäärät alueella vähenevät. Muutos on kuitenkin todennäköisesti YVA-vaiheen voimalasijoitteluun nähden vähäisempi. Muihin alueen suojelullisesti merkittäviin lintulajeihin (vaarantuneet VU ja silmällä pidettävät NT sekä lintudirektiivin mukaiset lajit) tuulivoimahankkeen vaikutukset on arvioitu vähäisiksi tai hankkeella ei ole arvioitu olevan haitallisia vaikutuksia lajeihin.
Kaavanlaatijan valituksen johdosta antamasta vastineesta ilmenee, että pohjoisimman voimalan nro 1 poistamisen ohella länsipuolella sijaitsevaa Natura-aluetta lähinnä sijaitsevaa voimalaa nro 2 on siirretty etäämmäksi siten, että voimalan etäisyydeksi luonnonsuojelualueesta tulee noin 390 metriä. Lumivaaran tuulivoimahankkeen tuulivoimalat on sijoitettu selvästi yli 200 metrin etäisyydelle alueen sinipyrstötihentymistä.
Osayleiskaavaan liittyviä luontoselvityksiä ja vaikutustenarviointeja sekä Natura-arvioinnin tarveharkintaa on pidettävä riittävinä sen arvioimiseksi, täyttääkö osayleiskaava siltä edellytetyn vaatimuksen luonnonarvojen vaalimisesta ja onko kaavaa laadittaessa otettu huomioon luonnonsuojelulain 64 a §:ssä säädetty kielto. Selvityksissä on riittävällä tavalla kiinnitetty huomiota tuulipuiston rakentamisen ja toiminnan aikaisiin vesistöihin kohdistuviin vaikutuksiin. Kun otetaan huomioon, että osayleiskaavalla varataan alueet tuulivoimarakentamiseen, eikä siinä ratkaista tuulivoimaloiden rakentamiseen liittyviä käytännön kysymyksiä, kaavoituksen yhteydessä ei ole tullut laatia valituksessa tarkoitettuja maa-ainesten määriä koskevia laskelmia tai maanrakennustöiden yksityiskohtaisia suunnitelmia.
Natura-arvioinnin tarveharkinnan ja muutoinkin asiassa saadun selvityksen mukaan Lumivaaran tuulivoimahanke on toteutettavissa siten, ettei hanke aiheuta merkittävästi heikentäviä vaikutuksia esimerkiksi vesistöjen kautta läheisen Säkkisenlatvansuon-Jännesuon-Lamminsuon ja Peuravaaran Natura-alueen valintaperusteina oleville luontotyypeille tai suojeluperusteena esitetyille luontotyypeille ominaiselle lajistolle. Tuulivoimalaonnettomuuden mahdollisuutta ei ole pidettävä niin olennaisena, että kaava olisi tällä perusteella katsottava luonnonsuojelulain 64 a §:n vastaiseksi.
Hankkeen vaikutukset suunnittelualueen pintavesiin on arvioitu vähäisiksi, ja vaikutukset valituksessa viitattuun arvokkaaseen eläimistöön ja kasvillisuuteen joko puuttuvat kokonaan tai ovat vähäisiä. Osayleiskaavassa ei ole osoitettu tuulivoima- tai muutakaan rakentamista kaavassa luonnonsuojelualueena (SL) osoitetulle Natura-alueelle eikä kaavassa osoitetuille luonnon monimuotoisuuden kannalta erityisen tärkeille alueille (luo-1 ja luo-4) tai osoitetuille s-1- ja s-2 alueen osille. Kun otetaan huomioon lisäksi kaavassa osoitettujen tuulivoimaloiden ohjeellisten paikkojen sijainti suhteessa luo-1-, luo-4-, s-1- ja s-2-alueisiin samoin kuin SL-alueeseen sekä näitä alueita koskevat kaavamääräykset ja yleiskaavamääräys siitä, että alueen suunnittelussa ja rakentamisessa on huomioitava luonnon- ja kulttuuriympäristön arvot, alueen luonnonarvojen vaaliminen on osayleiskaavassa otettu huomioon maankäyttö- ja rakennuslain 39 §:n 2 momentissa tarkoitetulla tavalla.
Tuulivoimapuiston läheisen Säkkisenlatvansuon-Jännesuon-Lamminsuon ja Peuravaaran Natura-alueen linnusto ei ole ollut perusteena alueen sisällyttämiselle Natura-verkostoon, vaikkakin alueella pesii suojelullisesti arvokkaita lajeja ja alue on osittain FINIBA-aluetta. Tehdyistä selvityksistä ja vaikutusarvioinneista saatavan selvityksen mukaan Lumivaaran tuulivoimahankkeella ei ole merkittäviä vaikutuksia läheisen Natura-alueen linnustoon. Hankkeella on haitallisia vaikutuksia itse suunnittelualueen suojelullisesti arvokkaista lintulajeista erityisesti sinipyrstöön. Kun kuitenkin otetaan huomioon sinipyrstöreviirien määrä suunnittelualueella ja sen läheisyydessä sekä pohjoisimman voimalapaikan poistamisen ja voimalapaikkojen uudelleen sijoittelun avulla saavutetut lievennykset erityisesti sinipyrstötihentymiin kohdistuviin vaikutuksiin, osayleiskaavan on katsottava kokonaisuudessaan arvioituna täyttävän sille asetetut sisältövaatimukset linnuston huomioon ottamisen osalta. Kaavaratkaisu ei ole lainvastainen yksin sillä perusteella, että kaavaan ei sisälly valituksessa tarkoitettuja suojavyöhykkeitä.
Tuulivoimahanketta koskevan ympäristövaikutusten arviointimenettelyn yhteydessä on selvitetty ja arvioitu tuulipuiston maisemavaikutuksia olemassa olevien selvitysten, hankkeen alustavan suunnitteluaineiston, kartta- ja ilmakuvatarkastelujen, maastokäynnin, laaditun havainnekuvamateriaalin sekä näkemäalueanalyysin avulla. Maisemavaikutusten luonnetta ja merkittävyyttä erilaisissa kohteissa ja eri etäisyysvyöhykkeillä on kuvattu sanallisesti, teemakartoin ja valokuvasovitteiden avulla. Myös vaikutuksia maiseman ja kulttuuriympäristön arvokohteisiin sekä lentoestevalaistuksen ja voimajohtovaihtoehtojen vaikutuksia on arvioitu. Maisemavaikutuksia on arvioitu lisäksi kaavaselostuksessa.
Maisemaselvitysten tarkoituksena on ollut selvittää osayleiskaavan mahdollistaman tuulipuiston toteuttamisen seurauksena syntyvät maisemavaikutukset, joiden arvioimiseksi laadittuja selvityksiä onkin pidettävä riittävinä. Selvityksissä maaston korkeuserot on otettu asianmukaisesti huomioon, ja kaavanlaatijan valituksen johdosta antaman vastineen mukaan maisemaselvitykset on laadittu valituksessa viitatun ympäristöministeriön selvityksen Tuulivoimalat ja maisema mukaisesti. Vaara-Kainuu kansallispuistohanke ei ole edennyt jatkoselvittelyyn. Osayleiskaava ei ole lainvastainen valittajien maisemaselvitysten riittämättömyyden osalta esittämillä perusteilla.
Kaavaselostuksen mukaan tuulipuiston ja voimajohdon toteutusvaihtojen vaikutukset virkistyskäyttöön ovat vähäiset ja kohdistuvat lähinnä tuulipuiston rakentamisen ajalle. Tuulipuiston toimintavaiheessa alueelle pääsyä ei estetä tai rajoiteta. Vaikutukset ilmenevät lähinnä voimalapaikoilla ja teillä menetettyjen marjastus- ja sienestysalueiden osalta. Talviaikaisesta tuulivoimaloiden lapoihin kertyvän jään irtoamisen muodostamasta riskistä voi aiheutua rajoitteita virkistyskäytölle voimaloiden välittömässä läheisyydessä.
Suunnittelualue on osayleiskaavassa osoitettu maa- ja metsätalousvaltaiseksi alueeksi (M-1) ja luonnonsuojelualueeksi (SL), ja alue siten lähtökohtaisesti soveltuu edelleenkin virkistyskäyttöön. Alueen virkistyskäyttömahdollisuudet eivät edellä todettuun nähden ennalta arvioiden merkittävästi heikkene tuulivoimaloiden rakentamisen tai jään putoamisesta aiheutuvan vaaran vuoksi. Kaavaratkaisu ei ole lainvastainen valittajien tältä osin esittämillä perusteilla.
Kun otetaan huomioon kaavan selvitykset, kaavasta ei aiheudu sellaisia kiinteistön käyttöä rajoittavia vaikutuksia, että osayleiskaavan mahdollistama tuulipuistohanke estäisi A:n osaksi omistamalleen, lähimmillään noin 1,6 kilometrin etäisyydellä lähimmistä Lumivaaran tuulivoimahankkeen tuulipuiston osayleiskaavan tuulivoimaloista sijaitsevalle tilalle RN:o 70:0 suunnitteleman rakennushankkeen toteuttamisen. Osayleiskaava ei myöskään estä alueiden käyttämistä nykykäyttöä vastaavasti metsätalousmaana. Valittajat eivät ole esittäneet selvitystä siitä, että osayleiskaavasta aiheutuisi käyttörajoituksia C:n omistamalle tilalle RN:o 14:21.
Suunnittelualue sijaitsee Kainuun maakuntakaavassa osoitetun laajan luontomatkailun kehittämisalueen laitamalla. Suunnittelualue ei siten sijoitu keskeisesti mainitulle kehittämisalueelle. Kun otetaan huomioon kaavamerkinnät ja -määräykset, osayleiskaava ei sellaisenaan merkittävästi rajoita alueen käyttöä luontomatkailuun.
Se, mitkä alueet Kainuun maakunnassa olisi syytä osoittaa niin sanotuiksi hiljaisiksi alueiksi, on maakuntakaavassa ratkaistava asia. Kainuun maakuntakaavan 2020 laatimisen yhteydessä on kartoitettu Kainuun hiljaisia alueita. Yksi kartoituksen mukaisista Kainuun hiljaisista alueista käsittää Hyrynsalmen Lumivaaran alueen. Hiljaisia alueita ei kuitenkaan ole sisällytetty sanottuun maakuntakaavaan. Myös Kainuun tuulivoimamaakuntakaavan laatimisen yhteydessä on selvitetty hiljaisten alueiden merkitystä maakuntakaavoituksessa. Lumivaaran alue on kuitenkin katsottu tuossa kaavassa tuulivoimarakentamiseen soveltuvaksi alueeksi. Lumivaaran tuulivoimahankkeen osayleiskaava ei ole lainvastainen valittajien esittämillä hiljaisia alueita koskevien säännösten ja ohjeiden huomioon ottamista koskevilla perusteilla.
Luonnonsuojelulaki 39 § ja 49 §
Kaavan vireilläolosta ei ole tiedotettu asianmukaisesti. A:lle, joka omistaa metsäpalstan noin kilometrin etäisyydellä tuulivoima-alueesta, tuli tieto kaavan vireilläolosta ensimmäisen kerran syyskuussa 2015 naapurinkuulemistiedotteessa. B ja C saivat tiedon kaavasta vasta yleisötilaisuudessa 29.4.2014.
Hallinto-oikeus ei ole ottanut huomioon valittajien esittämiä seikkoja, vaan on tukeutunut yksinomaan kaavanlaatijan tekemiin selvityksiin ja selityksiin. Valittajien esittämä selvitys melumallinnuksen virheistä ja infraäänien vaikutuksista samoin kuin muun ohella alueella esiintyvän runsaan petolintukannan tarpeet ovat jääneet huomiotta. Johtopäätökset maisemavaikutusten arvioinnista perustuvat puolueellisiin lausuntoihin.
Todellisia meluvaikutuksia ympäristöön ei ole tuotu esille. Alueen luonnonolosuhteiden ja maastonmuotojen vaikutuksia ei ole otettu huomioon. Kaavaa laadittaessa ei myöskään ole selvitetty kuinka korkeaksi melutaso nousee, kun Lumivaaran ja sen viereisen Prokon Lumivaara -tuulipuiston mahdollistamien 17 tuulivoimalan ääniaallot sattuvat samaan vaiheeseen taajuuden mukaan.
Kaava-alueella on 35 lähdettä, joiden ennallaan säilyttäminen on mahdotonta tuulivoimaloiden rakennusaikana. Kaavaa laadittaessa ei ole selvitetty, miten hanke pystytään toteuttamaan siten, että suojeltavia pienvesistöjä kuivumiselta suojaava puuston suojaverho saadaan säilytettyä.
Tehdyssä maisema-analyysissä ei ole huomioitu jäänyt Lumivaaran poikkeuksellisen korkeaa maastoa suhteessa ympäröivään maisemaan. Kun otetaan huomioon maaston korkeus ja tuulivoimaloiden kokonaiskorkeus, tuulivoimaloiden korkein kohta tulee olemaan 610 metriä merenpinnan yläpuolella. Esimerkiksi noin viiden kilometrin etäisyydellä tuulipuistosta sijaitsevan Oravijärven pintaan korkeuseroa muodostuu 425 metriä. Lumivaaraan suunnitteilla olevat kaikkiaan 17 tuulivoimalaa hallitsisivat koko Kainuun maakuntamaisemaa.